Fra den 1. januar 2020 bliver det dyrere for selskaber at sælge strøm til elbilejere i Danmark. Det skyldes en særlig undtagelse i elafgiftsloven, der fratager ladestander-selskaber retten til billig strøm gennem den såkaldte processtrøms-ordning.

Det betyder helt konkret, at strøm til ladestandere, elbilernes svar på benzintanke, rundt omkring i landet går glip af den faktor 220 billigere afgift på strøm, resten af den danske industri nyder godt af. Afgiften på strøm til de kommercielle ladestandere vil stige fra 0,4 øre per kWh til de 88,4 øre per kWh, som de danske husholdninger også betaler.

Der er tale om en ret særlig undtagelse. Langt de fleste industrielle virksomheder nyder godt af det store afgiftsfradrag, der gør, at danske virksomheder over en bred kam nyder godt af en elpris under det europæiske gennemsnit.

»Jeg kan roligt sige, at villigheden til at købe en elbil ikke bliver større, når prisen på el til opladning stiger,« siger professor i transportøkonomi ved Københavns Universitet Mogens Fosgerau, der også fortæller, at det allerede står rigeligt skidt til med elbils-salget i Danmark.

E.ON, der bl.a. har Danmarks største ladenetværk til elbiler, oplyser, at el i ladestandere over hele landet vil blive mindst dobbelt så dyr som direkte konsekvens af den højere elafgift.

»Det er tale om en afgiftsbombe under elbilmarkedet. Det vil være ret alvorligt og gøre det dyrere at køre elbil,« siger Peter Bjerregaard, der er markedsreguleringschef hos E.ON.

Billig strøm til benzin og diesel

Med klimabriller på er det desuden paradoksalt, at de fabrikker, der forsyner benzin- og dieselbiler med forurenende brændstof, får adgang til billig el, mens ladestanderne, der forsyner de danske elbiler med relativt grønnere energi, lader med dyr strøm i det nye år. Et paradoks, der også er blevet fremhævet flere gange i debatterne i skatteudvalget.

Særligt fordi skatteminister Karsten Lauritzen før har afvist at hæve afgifterne for netop raffinaderierne for at fremme den grønne omstilling. Det vil nemlig stride mod regeringens skattestop, der skal forhindre at der indføres nye skatter og afgifter i Danmark, oplyser ministeren. Alligevel er man lige nu på vej mod et afgiftshop for ladestanderne - men det er ikke dobbeltmoralsk, fastholder ministeren.

Men hvad enten der er tale om dobbeltmoral eller ej, strider den større afgift mod regeringens mål om flere elbiler på de danske veje.

»Vil man have flere elbiler ud på vejene, så hjælper det i hvert fald ikke at gøre dem dyrere at bruge,« siger Peter Bjerregard og bakkes op af Mogens Fosgerau.

»Det er selvfølgelig mindre attraktivt at købe en elbil, når det bliver væsentligt dyrere at oplade. Og i forhold til de mål, der er om at få elbilsalget længere op, så går det den forkerte vej,« lyder det fra transportøkonomen.

Skaber usikkerhed om elbiler

I et svar til skatteudvalget fortæller Karsten Lauritzen, at ‘regeringen er opmærksom på, at afgiftslempelsen ophører ved udgangen af i år, og i udgangspunktet er åben’ for fortsat at give elbilsejerne adgang til billigere strøm.

»En sådan forlængelse kræver dog finansiering,« skriver Karsten Lauritzen i svaret til skatteudvalget og henviser til, at regeringen har nedsat en ‘grøn transportkommision’, der blandt andet skal revurdere afgiftssystemet.

Men uanset om undtagelsen når at blive ændret eller ej, skaber udsigten til den dramatiske stigning på strøm til elbilsladere endnu mere usikkerhed på elbilsmarkedet, vurderer Peter Bjerregaard.

»Elbilsmarkedet er i forvejen er præget af stop-and-go, hvor folk hele tiden holder sig tilbage, fordi der er en ny afgiftsændring på vej.

Minister: Det er rettidig omhu

Skatteminister Karsten Lauritzen vil ifølge de mange spørgsmål og svar i udvalget ‘overveje at fjerne undtagelsen’, men er bekymret for, at de manglende elafgifter på sigt vil slå et hul i statskassen. Det fremgår af en række spørgsmål og svar i skatteudvalget.

Skatteministeriets seneste beregninger viser, at hvis selskaber som E.ON fortsat får lov at sælge billig strøm vil staten gå glip af 30 millioner kroner i 2020 i manglende elafgifter.

For at sætte det tal i perspektiv har medlemmer af skatteudvalget bedt ministeren regne ud, hvad staten går glip af hos olieraffinaderierne.

Ministeriets egne lommeregnere kom frem til, at ved at give raffinaderierne adgang til den billige strøm går staten glip af 270 millioner om året.

Men det er på den lange bane, man får alvor bør frygte fraværet af afgifter. Andre af regeringens fremskrivninger viser, at der i 2030 kan være et hul på 1,7 milliarder, så derfor er der tale om rettidig omhu, når man lukker det hul nu, skriver Karsten Lauritzen til skatteudvalget.

»Det gode spørgsmål er, hvorfor elbilsbranchen skal diskrimineres i forhold til alle andre brancher i Danmark. Hvis bare man ville ligestille det her område med resten af dansk erhvervsliv, så ville der jo ikke være noget problem,« siger Peter Bjerregaard.